L-ewwel kliem tiegħi huma naturalment għal António Costa, il-Prim Ministru tal-Portugall. Nixtieq nirringrazzjak, f'isimna lkoll, kemm talli organizzajt l-ewwel Summit Soċjali tagħna lbieraħ, li hu pass essenzjali fl-istorja tal-integrazzjoni Ewropea, kif ukoll talli żgurajt li stajna naħdmu b'mod serju u intensiv fuq bosta kwistjonijiet fl-aħjar kundizzjonijiet. Grazzi ħafna, António, għall-ospitalità tiegħek. Grazzi wkoll lit-timijiet kollha tiegħek li kienu hawn biex jilqgħuna f'din il-belt sabiħa ta' Porto. Kif taf sew, għadna kif għalaqna laqgħa importanti, eċċezzjonali, nistgħu ngħidu: il-laqgħa tagħna mal-Prim Ministru Modi, li għandu rabtiet speċjali mal-Prim Ministru tal-Portugall. L-ewwel nett, nixtieq nirringrazzjak talli lqajt din il-laqgħa importanti tal-Mexxejja tal-UE u tal-Indja mal-Prim Ministru Modi. Urejna s-simpatija tagħna mal-Prim Ministru Modi u l-poplu tal-Indja hekk kif qed jiġġieldu kontra ż-żieda qawwija li hemm bħalissa fil-każijiet ta' COVID. L-Unjoni Ewropea tesprimi s-solidarjetà sħiħa tagħha mal-Indja f'dan iż-żmien kritiku. Diġà attivajna l-mekkaniżmu ta' għajnuna tagħna u ninsabu lesti nagħtu aktar appoġġ. Il-COVID hi l-akbar sfida ta' solidarjetà dinjija f'ħafna ġenerazzjonijiet. L-uniku mod kif negħlbuha hi li l-popolazzjoni dinjija tikseb immunità. Iddiskutejna l-kooperazzjoni bejn l-UE u l-Indja dwar din il-kwistjoni. Għandi pjaċir inħabbar ukoll li l-UE u l-Indja qed jiftħu kapitlu importanti ġdid fir-relazzjoni tagħna. Aħna l-akbar żewġ demokraziji tad-dinja. Aħna sħab naturali f'ħafna oqsma. Minn din is-sħubija, ibbażata fuq valuri komuni u interessi konverġenti, ser igawdu ċ-ċittadini tagħna, ir-reġjun Indo-Paċifiku u d-dinja inġenerali. Illum qbilna fuq passi konkreti biex nespandu din is-sħubija strateġika. Illum, qbilna li nniedu negozjati dwar ftehim li jsaħħaħna t-tnejn dwar il-kummerċ, dwar il-ħarsien tal-investiment u dwar l-indikazzjonijiet ġeografiċi. Nedejna wkoll is-Sħubija l-ġdida tagħna ta' Konnettività, u din hi proġett ewlieni li ser jippromwovi standards għoljin, infrastruttura għal tkabbir ekonomiku sostenibbli u reżiljenti, u li ser irawwem skambji bejn il-popli tagħna. Issoktajna d-djalogu tagħna dwar id-drittijiet tal-bniedem wara tmien snin u dan hu aħbar tajba ħafna għax id-drittijiet tal-bniedem, l-ugwaljanza bejn il-ġeneri u l-opportunitajiet indaqs jinsabu fil-qalba tal-involviment tagħna mal-Indja. Il-kooperazzjoni tagħna fis-sigurtà qed tikber f'ħafna oqsma, mis-sigurtà tar-rotot marittimi għall-ġlieda kontra t-terroriżmu u l-kriminalità ċibernetika. Illum, urejna s-saħħa tar-relazzjoni bejn l-UE u l-Indja u l-potenzjal kbir tagħha. Ilbieraħ filgħaxija, qsamna l-fehmiet tagħna, mingħajr konklużjonijiet bil-miktub, dwar il-COVID-19. Nixtieq niġbor fil-qosor ftit punti li ħarġu mid-dibattitu ta' orjentazzjoni li sar fil-qafas ta' din il-laqgħa informali tal-Kunsill Ewropew. L-ewwel nett: b'mod ġenerali, qed naraw progress sinifikanti fuq livell Ewropew f'termini tal-produzzjoni u d-distribuzzjoni tat-tilqim. Id-delegazzjonijiet, li għarfu r-rwol importanti li taqdi l-Kummissjoni Ewropea f'dan ir-rigward, jinsabu kuntenti b'dan. It-tieni: aħna tassew konxji li rridu nibqgħu viġilanti u attenti għall-mutazzjonijiet u l-varjanti. Hija meħtieġa sorveljanza kontinwa. Qed nagħmlu din is-sorveljanza, u nagħrfu wkoll li hu essenzjali li nappoġġaw b'mod attiv ix-xjenza u r-riċerka f'dan il-qasam. It-tielet: kellna diskussjoni dwar il-progress li sar fuq l-għan tagħna li niżviluppaw approċċ komuni għaċ-ċertifikat ekoloġiku Ewropew. It-trilogi bdew taħt ir-responsabbiltà tal-Presidenza Portugiża. Ħassejna li kien importanti li mmorru lura għal din il-kwistjoni fil-laqgħa li jmiss tal-Kunsill Ewropew, li għandha ssir fi Brussell fil-25 ta' Mejju, sabiex niżguraw li jsir progress u nippruvaw insolvu kull diffikultà li fadal, sabiex inkunu nistgħu bil-mod inġibu lura l-moviment liberu tan-nies fl-Ewropa bis-saħħa ta' dan l-istrument komuni li nixtiequ ndaħħlu fis-seħħ. Ir-raba' punt li ttrattajna fid-diskussjonijiet tagħna, naturalment, kien l-impenn tal-Unjoni Ewropea lejn is-solidarjetà internazzjonali. Ilkoll nafu li ħadd mhu ser ikun qawwi u sħiħ f'din il-pandemija sakemm ma tkun protetta d-dinja kollha, sa ma d-dinja kollha tkun qawwija u sħiħa. Hu għalhekk li mill-ewwel jum nett tal-mobilizzazzjoni tagħna fuq livell Ewropew kontra l-COVID-19 'il fuq minn sena ilu, tennejna din is-solidarjetà. L-ewwel nett, billi mmobilizzajna biżżejjed riżorsi għar-riċerka u b'hekk tajna kontribut biex it-tilqima tkun disponibbli malajr għall-umanità. It-tieni, billi ħadna sehem attiv fl-inizjattiva COVAX sabiex niżguraw li d-dożi tat-tilqima jkunu disponibbli għall-pajjiżi kollha fid-dinja. L-Unjoni Ewropea hija kontributur ewlieni għall-proġett COVAX. It-tielet, u dan hu punt essenzjali, billi żgurajna li kienet possibbli l-esportazzjoni tat-tilqim mill-Unjoni Ewropea. Madwar 50% tad-dożi prodotti fl-Ewropa huma esportati, li turi s-solidarjetà u l-impenn tagħna li nżommu l-katini tal-provvista miftuħin. Inħeġġu lis-sħab tagħna, fosthom il-pajjiżi li jipproduċu t-tilqim, li jieħdu l-eżempju tagħna billi jipproteġu u jżommu l-katini tal-provvista u billi jiffaċilitaw l-esportazzjoni. Ovvjament, iddiskutejna wkoll il-kwistjoni tad-drittijiet tal-proprjetà intellettwali fuq it-tilqim, u l-liberalizzazzjoni tad-drittijiet tal-proprjetà intellettwali fuq it-tilqim. Ġew espressi fehmiet u opinjonijiet differenti dwar dan is-suġġett. Aħna ddeterminati li nappoġġaw kull sforz li jista' jwassal biex tiżdied il-produzzjoni dinjija u biex it-tilqim jingħata malajr. Madankollu, għalissa, ħafna minna madwar il-mejda naħsbu li m'hemm ebda soluzzjoni maġika li ser tirranġa kollox. M'hemmx għalfejn ngħidu li ninsabu lesti li nkomplu nieħdu sehem f'diskussjonijiet ferm prattiċi. L-Ewropa ilha tagħmel dan għal ftit żmien mhux ħażin mal-pajjiżi Afrikani, pereżempju, biex tipprova tagħti spinta lis-sħubijiet bejn is-settur pubbliku u privat u l-appoġġ mill-istituzzjonijiet Ewropej sabiex iżżid materjalment il-kapaċità għall-produzzjoni u biex ikun hemm diversifikazzjoni fil-katini tal-provvista fis-settur farmaċewtiku. U l-aħħar iżda mhux l-inqas, l-impenn soċjali tagħna u l-ambizzjoni soċjali tagħna. Tal-bieraħ kienet laqgħa importanti ħafna bis-sehem qawwi ħafna ta' ħafna Kapijiet ta' Stat jew ta' Gvern, li hu sinjal ċar ħafna u simbolu ċar ħafna tal-ambizzjoni Ewropea tagħna fuq il-livell soċjali. U niftakru, erba' snin ilu f'Gothenburg, l-ewwel pass importanti taħt it-tmexxija ta' Stefan Löfven. Erba' snin wara, b'dan l-impenn qawwi ħafna ta' António Costa u l-President tal-Kummissjoni, qed nagħmlu pass ieħor fid-direzzjoni ta' Ewropa aktar soċjali. Il-laqgħa tal-bieraħ kienet waħda eċċitanti. Għax nistgħu naraw li, lil hinn mid-differenzi bejn il-bosta pajjiżi Ewropej, bejn il-bosta atturi ekonomiċi, soċjali, politiċi u tas-soċjetà ċivili, hemm konverġenza dejjem akbar ibbażata fuq it-twemmin li d-dinjità ta' kull Ewropew tiddependi fuq il-ħila li nikkonsolidaw il-mudell soċjali. Id-diskussjonijiet kienu mimlija; id-diskussjonijiet kienu mqanqla. Il-Kummissjoni ressqet pjan ta' azzjoni li ser ikun ta' sinsla u jqajjem dibattitu demokratiku Ewropew, fl-aħjar sens tal-kelma, tul ix-xhur li ġejjin. U hemm aspett importanti li nixtieq nenfasizza. Għall-ewwel darba, fil-konklużjonijiet li ġew approvati unanimament mill-kapijiet ta' stat jew ta' gvern dalgħodu, ġie espress b'mod ċar ħafna l-ħsieb li tiġi indirizzata l-ambizzjoni soċjali fuq l-ogħla livell, fuq il-livell tal-Kunsill Ewropew. Dan ifisser ukoll impenn li mmorru lura regolarment għal dan is-suġġett fuq il-livell tal-kapijiet ta' stat jew gvern sabiex nevalwaw il-progress li nittamaw li naraw fuq l-impenn soċjali tal-Unjoni Ewropea. Impenn lejn Ewropa aktar ambjentali, li tittratta l-isfidi tat-tibdil fil-klima. Ewropa aktar diġitali, li tqis l-aspett diġitali bħala għodda għall-modernizzazzjoni, iżda wkoll għal prosperità akbar. U Ewropa aktar soċjali, li fiha l-komunità, is-solidarjetà u l-aċċess ugwali għall-opportunitajiet huma garantiti lil kull ċittadin Ewropew. Grazzi mill-ġdid, António, għall-motivazzjoni tiegħek u għall-impenn tiegħek. Ara l-paġna tal-laqgħa